
Tengeri páncélosok

A kagylók osztálya a puhatestűek törzsébe tartozik. Ezek az állatok rendszerint a vizek aljzatán ülnek, és csak igen lassú helyváltoztatásra képesek. Környezetüknek és életmódjuknak megfelelően alakult testfelépítésük is. Fejük nincs, és hiányoznak mindazok a szervek, amelyek a többi puhatestűnél a fejtájékhoz tartoznak (szem, reszelőnyelv stb.). A vízben lebegő planktonnal és szerves törmelékkel táplálkoznak, ezért a vizek fontos tisztántartói. A szájnyílásuk körüli felszínt mindenütt csillók borítják. Ezek hajtják a vízben lebegő törmeléket és mikroszkopikus lényeket a száj felé. Kopoltyúik a köpenyüregben találhatók. A legtöbb kagyló teste kívülről kétoldali szimmetriát mutat. Jobb és bal oldalon is van köpeny, s mindkettő külön héjat hoz létre. A kagylóhéj két teknőjét a háti oldalon egy rugalmas pánt tartja össze. A két teknő belső felületét erős izmok kapcsolják egymáshoz, melyek összehúzódva a héjat szorosan zárják.



